**Steletovo priznanje za leto 2022 prejme Jerneja Batič, umetnostna zgodovinarka in etnologinja**

**Slovensko konservatorsko društvo podeljuje priznanje Jerneji Batič za posebne zasluge pri ohranjanju kulturne dediščine v Ljubljani**

Jerneja Batič se je v svojem celotnem strokovnem delovanju posvečala kulturni dediščini: od diplome na Filozofski fakulteti Univerze v Ljubljani prek prvih zaposlitev na Medobčinskih zavodih za varstvo naravne in kulturne dediščine v Piranu in Ljubljani, pri urednikovanju revije *Varstvo spomenikov* in ponovni obuditvi strokovne revije *Vestnik* ter izdaji serije knjig *Dnevi evropske kulturne dediščine*, do delovanja na Upravi RS za kulturno dediščino, kjer je vzpostavila oddelek za popularizacijo kulturne dediščine, in v okviru zaposlitve na Inšpektoratu za kulturo in medije na področju kulturne dediščine, pa vse do zadnje zaposlitve, od oktobra 2006 naprej, na Oddelku za kulturo in raziskovalno dejavnost, najprej kot načelnica, po reorganizaciji mestne uprave leta 2007, pa kot podsekretarka na Oddelku za kulturo Mestne občine Ljubljana.

Nominacija za priznanje se nanaša posebej na njeno izjemno plodovito strokovno delovanje na Oddelku za kulturo MOL, na katerem je vodila najpomembnejše projekte in prenove s področja varstva nepremične kulturne dediščine. Ljubljana predstavlja poseben in zahteven konservatorski izziv na raznovrstnih zvrsteh kulturne dediščine. Eden takšnih je bogata arheološka dediščina, v kateri zavzema posebno mesto v zgodovini poselitve obdobje Emone, katere najdbe so bile dolga leta razpršene in nepovezane po mestu. Oddelek za kulturo MOL je po več letih iskanja možnosti za revitalizacijo arheoloških parkov in drugih najdb v letu 2011 pridobil sredstva Evropskih skladov, iz katerih se je projekt revitalizacije arheoloških parkov financiral, vodila pa ga je Jerneja Batič. Urejeni so bili prostori za arheološki prikaz Emone, konservirani in revitalizirani parki, trajnostno in celostno ohranjeno kulturno dediščino so pričeli povezovati s sodobnim življenjem ter oživljati spomenike s programi za različne ciljne skupine. Izdelan je bil prvi načrt za upravljanje a**rheoloških parkov Rimski zid, Emonska hiša in Zgodnjekrščansko središče, ki v obliki krožne poti omogočajo neposredno srečanje z antično dediščino Ljubljane.** Odmeven je bi tudi osemletni projekt celovite prenove Plečnikove hiše, ki ga je na Mestni občini Ljubljana vodila Batičeva. Z odkupom stanovanja je bil pridobljen dodatni prostor za program Plečnikove hiše, s pripravo projektne dokumentacije, vključno s konservatorskim načrtom, pa zagotovljena kakovostna izvedba zahtevnega konservatorsko-restavratorskega posega, ki se je končal leta 2015. Ključno je izpostaviti tudi obnovo t. im. Švicarije, nekdanjega hotela Tivoli z začetka 20. stoletja, v katerem so v obdobju po 2. svetovni vojni ustvarjali vidni slovenski likovni umetniki, predvsem kiparji, zato je bila hiša poimenovana tudi za zibelko slovenskega povojnega kiparstva. Zahteven proces načrtovanja je Batičeva uspešno vodila vse od leta 2011 naprej. Z razglasitvijo za kulturni spomenik lokalnega pomena in zagotavljanjem primerne nove rabe v povezovanju z Mednarodnim grafičnim likovnim centrom v neposredni bližini, z izselitvijo uporabnikov, ki jim je Batičeva zagotovila nadomestne prostore, ter z zagotovitvijo finančnih sredstev so bili vzpostavljeni pogoji za prenovo spomenika. Batičeva je kot aktivno vključena tako v pripravo projektne dokumentacije kot v sam proces obnove prispevala bistven delež. Obnovljena Švicarija je leta 2017 z **11 kiparskimi in slikarskimi ateljeji, 2 ateljejema za mlade umetnike in 4 umetniškimi rezidencami** tako kot Plečnikova hiša postala zgodba o uspehu revitalizacije kulturne dediščine. Hkrati s prenovo Švicarje je Batičeva že načrtovala celovito obnovo Hribarjeve vile, t. i. vile Zlatica, ki jo je do zaključka leta 2021 **s strani Mestne občine Ljubljana tudi vodila**. Dom enega najpomembnejših osebnosti v zgodovini Ljubljane, župana Ivana Hribarja, je po prenovi posvečen muzejski zbirki **bivalne kulture ljubljanskega meščanstva in pregledni razstavi o delu nekdanjega župana Hribarja.** Postavitev zbirke v večini vključuje eksponate iz zapuščine Hribarjeve hčere Zlatice, npr. pohištvo, osebne predmete, slike idr. **Vila je po končani prenovi v upravljanju Muzeja in galerij mesta Ljubljana, ki bo svoj program v Vili Zlatica izvajal v sodelovanju s Forumom slovanskih kultur. Sicer pa se je Batičeva že leta 2007 intenzivno posvetila tudi vodenju projekta ureditve območja nekdanje tovarne Rog. Leto pozneje je bila potrjena programska zasnova Centra sodobnih umetnosti Rog in izveden urbanistično-arhitekturni natečaj ter izbrana najboljša rešitev za revitalizacijo degradiranega tovarniškega območja v središču mesta, s tovarniškim poslopjem, izjemnim v ljubljanskem prostoru tako po zgodovinskem kot arhitekturnem pomenu. Zahtevna priprava na prenovo, tudi zaradi pogajanja z začasnimi uporabniki stavbe oz. območja, ki je epilog doživela po sodni poti, je zahtevala veliko angažiranosti Batičeve kot vodje projekta, preden se je obnova leta januarja 2021 začela. Poleg naštetih vidno izstopajočih projektov na področju varstva nepremične kulturne dediščine in na področju kulturne dejavnosti v mestu sploh je Batičeva v obdobju delovanja na Oddelku za kulturo MOL pripravila še programsko nalogo za obnovo nekdanje tovarne sladkorja, t.i. galerije in palače Cukrarna. Vodila je tudi prenovo galerije Severna Emonska vrata z vključenimi arheološkimi ostalinami, v preteklem letu je vodila prenovo Plečnikovega kioska na Tromostovju, uredila lastniška razmerja za Rimski zid na Mirju in vodila zaščitno sanacijo. V pripravi je tudi projektna dokumentacija za celovito prenovo Rimskega zidu in parka. V zadnjem letu je poskrbela za** pripravo dokumentacije za celovito prenovo pokopališča Navje, **vodila** postopke za pripravo dokumentacije za celovito prenovo Vodnikove domačije in fazno prenovo Tivolskega dvorca. Z realizacijo teh projektov bodo nadaljevali njeni nasledniki. Odlične rezultate je doprineslo plodno in zgledno sodelovanje Jerneje Batič s konservatorji pristojne območne enote ZVKDS Ljubljana z različnih strokovnih področij: arheologi, krajinskimi arhitekti, umetnostnimi zgodovinarji in etnologi. Batičeva je dokazala vrhunsko strokovnost tako pri pripravi programskih zasnov, načrtovanju novih rab, pripravi projektnih dokumentacij kot v sodelovanju pri izvedbah, ki prispevajo k obogatitvi kulturnega življenja v slovenski prestolnici. Poleg strokovnega doprinosa ima Batičeva tudi izjemen posluh za dialog in nekonfliktno usklajevanje. Njeno delo prepoznavamo kot velik presežek na področju realiziranih in predvidenih celovitih prenov na področju varstva nepremične kulturne dediščine v Ljubljani.